DECIZIA COMISIEI
din 16 iulie 2007
de modificare a Directivei 2006/140/CE privind o contribuție financiară comunitară pentru anul 2007 destinată studiului referitor la genele PrP ale caprinelor din Cipru, rezistente la EST
[notificată cu numărul C(2007) 3369]
(Numai textul în limba greacă este autentic)
(2007/507/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 20,
întrucât:
(1)
Eradicarea encefalopatiilor spongiforme transmisibile (EST) la rumegătoarele mici, inclusiv encefalopatia spongiformă bovină (ESB), care este considerată ca fiind cauza variantei mortale a bolii Creutzfeld Jacob la oameni, are o importanță semnificativă în ceea ce privește sănătatea animalelor și protecția consumatorilor.
(2)
Un studiu bianual privind genotipurile rezistente la EST ale caprinelor a fost prezentat de către Cipru în 2005 în scopul de a obține un sprijin financiar comunitar. Obiectivele acestui studiu vizează cercetarea aprofundată a genelor PrP ale caprinelor în acest stat membru, în scopul de a confirma rezultatele studiilor preliminare anterioare în care au fost detectate polimorfisme PrP indicând rezistența la EST și de a evalua datele pentru a putea determina prevalența de bază a genelor PrP ale caprinelor, rezistente la EST. Cipru înregistrează o prevalență ridicată a EST la caprine și este, prin urmare, statul membru potrivit pentru a desfășura proiectul-pilot. Studiul a fost lansat la 1 ianuarie 2006.
(3)
În conformitate cu articolul 3 alineatul (2) litera (a) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2), programele de eradicare și combatere a bolilor animalelor (măsuri veterinare) sunt finanțate prin Fondul European de Garantare Agricolă. În ceea ce privește controlul financiar, se aplică articolele 9, 36 și 37 din regulamentul de mai sus.
(4)
Decizia 2006/140/CE a Comisiei din 15 februarie 2006 privind o contribuție financiară comunitară specifică destinată studiului referitor la genele PrP ale caprinelor, rezistente la EST, prezentat de către Cipru pentru anul 2006 (3) a acordat o contribuție financiară comunitară pentru anul 2006 destinată studiului referitor la rezistența genetică a caprinelor la EST în statul membru respectiv.
(5)
Din motive bugetare, asistența comunitară se decide anual. Este necesar să se acorde o contribuție financiară comunitară destinată acestui studiu în vederea acoperirii anului 2007. Prin urmare, Decizia 2006/140/CE ar trebui modificată în consecință, pentru a acoperi acest an.
(6)
Anexa la Decizia 2006/140/CE cuprinde asistența financiară comunitară și, totodată, mijloacele raportării tehnice și financiare. Anexa în cauză ar trebui modificată pentru a ține seama de asistența financiară pentru anul 2007 și, totodată, de schimbările legate de raportare pentru acest an.
(7)
Din motive de eficiență administrativă, toate cheltuielile prezentate pentru a obține o contribuție financiară comunitară ar trebui să fie exprimate în moneda euro. În ceea ce privește cheltuielile, în conformitate cu Regulamentul (CE) nr. 1290/2005, cursul de schimb aplicat cheltuielilor exprimat în altă monedă decât euro ar trebui să fie cursul cel mai recent stabilit de către Banca Centrală Europeană, înainte de prima zi a lunii în care Cipru trimite cererea.
(8)
Prin urmare, Decizia 2006/140/CE ar trebui modificată în consecință.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2006/140/CE se modifică după cum urmează:
1.
Articolul 1 se înlocuiește cu următorul text:
„Articolul 1
(1) Se aprobă pentru o perioadă de 24 de luni, începând cu 1 ianuarie 2006, programul de studiu privind genele PrP ale caprinelor, rezistente la EST, prezentat de către Cipru.
(2) Asistența financiară comunitară pentru programul menționat la alineatul (1) acoperă până la 100 % costurile (exclusiv TVA) suportate de către Cipru pentru testarea în laborator, în conformitate cu capitolul 1 din anexa pentru anul 2006 și capitolul 3 din anexa pentru anul 2007. Asistența totală se ridică la maximum 47 500 EUR pentru anul 2006 și la 103 000 EUR pentru anul 2007.”
2.
Articolul 2 se modifică după cum urmează:
(a)
Literele (b) și (c) se înlocuiesc cu următorul text:
„(b)
prezentând o evaluare financiară și tehnică intermediară anuală, care să acopere primele opt luni ale fiecărui an de studiu, cel târziu cu două luni după expirarea perioadei respective; raportul este conform cu modelul stabilit la capitolul 2 din anexă pentru anul 2006 și cu capitolul 4 din anexă pentru anul 2007, fiind însoțit de documentele justificative privind costurile suportate;
(c)
prezentând un raport final anual privind studiul - cel târziu până la 31 martie 2007 pentru anul 2006 și cel târziu până la 31 martie 2008 pentru anul 2007 - cu privire la desfășurarea și rezultatele globale ale studiului pentru întreaga perioadă pentru care a fost acordată asistența financiară comunitară; raportul cuprinde o evaluare tehnică și financiară care acoperă anii 2006 și 2007, în conformitate cu modelul stabilit la capitolul 2 din anexă pentru anul 2006 și capitolul 4 din anexă pentru anul 2007, fiind însoțit de documentele justificative privind costurile suportate;”
(b)
Alineatul (2) se înlocuiește cu următorul text:
„(2) În cazul în care nu se respectă termenul-limită stabilit la alineatul (1) litera (c), se reduce contribuția financiară cu 25 % la 1 mai, cu 50 % la 1 iunie, cu 75 % la 1 iulie și cu 100 % la 1 septembrie a anului calendaristic următor anului în care a fost desfășurat studiul.”
3.
Articolul 3 se înlocuiește cu următorul text:
„Articolul 3
Cheltuielile prezentate de către Cipru pentru a obține o contribuție financiară comunitară sunt exprimate în moneda euro și exclud taxa pe valoarea adăugată și alte taxe.
Cheltuielile prezentate de către Cipru pentru a obține o contribuție financiară comunitară sunt exprimate în moneda euro și exclud taxa pe valoarea adăugată și alte taxe.”
4.
Anexa se modifică în conformitate cu anexa la prezenta decizie.
Articolul 2
Prezenta decizie se aplică de la 1 ianuarie 2007.
Articolul 3
Prezenta decizie se adresează Republicii Cipru.
Adoptată la Bruxelles, 16 iulie 2007.